10. การควบคุมภายใน

บริษัทได้ให้ความสำคัญต่อการควบคุมภายในอย่างต่อเนื่อง
โดยคณะกรรมการบริษัทได้มอบหมายให้คณะกรรมการตรวจสอบ
สอบทานการประเมินระบบควบคุมภายใน
เพื่อมุ่งเน้นให้ระบบการควบคุมภายในเป็นไปอย่างมีประสิทธิผล เพียงพอ
และเหมาะสมกับการดำเนินธุรกิจ ตลอดจนมีการดูแลรักษาทรัพย์สิน
และการใช้ทรัพยากรของบริษัทอย่างมีประสิทธิภาพ
เพื่อป้องกันความเสียหายที่อาจเกิดขึ้นจากความผิดพลาดหรือการทุจริต รวมทั้งดูแลให้มีระบบบบัญชี
และรายงานทางการเงินที่มีความถูกต้องเชื่อถือได้ ตลอดจนการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัท
โดยคณะกรรมการบริษัทจะมีการประเมินความเพียงพอของระบบควบคุมภายในเพื่อทำการพัฒนาปรับปรุงเป็นประจำทุกปี

ในปี 2550 คณะกรรมการได้ประเมินระบบการควบคุมภายใน
และคณะกรรมการตรวจสอบได้สอบทานการประเมินการควบคุมภายใน ซึ่งจัดทำขึ้นโดยฝ่ายบริหาร
และฝ่ายตรวจสอบภายใน สรุปสาระสำคัญ ดังนี้

1) องค์กรและสภาพแวดล้อม คณะกรรมการมีความเห็นว่า
บริษัทมีระบบควบคุมเกี่ยวกับองค์กรและสภาพแวดล้อมอย่างเพียงพอ
โดยผู้บริหารและพนักงานมีทัศนคติที่ดีและเอื้อต่อการควบคุมภายใน
บริษัทมีโครงสร้างขององค์กรอย่างเหมาะสม และมีการกำหนดหน้าที่ ความรับผิดชอบอย่างชัดเจน
และเป็นลายลักษณ์อักษร บริษัทมีนโยบายส่งเสริมให้ผู้บริหารและพนักงานปฏิบัติหน้าที่ด้วยความซื่อสัตย์
สุจริต ตลอดจนการปฏิบัติตามจรรยาบรรณของบริษัทอย่างเคร่งครัด
โดยบริษัทได้จัดทำคู่มือการกำกับดูแลกิจการที่ดี และคู่มือจรรยาบรรณของบริษัทในปี 2549
และมีการพิจารณาทบทวนเพื่อการปรับปรุงเป็นประจำทุกปี

2) การบริหารความเสี่ยง คณะกรรมการมีความเห็นว่า
บริษัทได้มีการประเมินปัจจัยความเสี่ยงที่เกี่ยวข้อง
และมีการกำหนดมาตรการในการบรรเทาความเสี่ยง รวมทั้งการติดตามปรับปรุงมาตรการต่างๆ
ทุกเดือน หรือทุกครั้งเมื่อมีปัจจัยเสี่ยงใหม่เข้ามาเกี่ยวข้องกับการดำเนินธุรกิจของบริษัท
และมีการนำเสนอรายงานการบริหารความเสี่ยงต่อคณะกรรมการบริษัทเป็นประจำทุกไตรมาส

3) การควบคุมการปฏิบัติงานของฝ่ายบริหาร คณะกรรมการมีความเห็นว่า
บริษัทมีมาตรการในการควบคุมการปฏิบัติหน้าที่ของฝ่ายบริหารอย่างพอเพียง
โดยมีการกำหนดอำนาจในการอนุมัติอย่างชัดเจน
และมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารหรือผู้ที่เกี่ยวข้องกับบุคคลดังกล่าวอย่างเพียงพอแล้ว
โดยการทำรายการระหว่างกันจะต้องผ่านคณะกรรมการบริหาร
เพื่อให้คณะกรรมการตรวจสอบให้ความเห็นชอบ
และนำเสนอต่อคณะกรรมการบริษัทเพื่อพิจารณาอนุมัติ

4) ระบบสารสนเทศและการสื่อสารข้อมูล คณะกรรมการมีความเห็นว่า
บริษัทมีระบบจัดการข้อมูลที่เหมาะสมโดยมีข้อมูลอย่างเพียงพอเพื่อช่วยในการตัดสินใจของฝ่ายบริหาร
รวมทั้งมีระบบจัดเก็บข้อมูลที่ถูกต้องและพอเพียง

5) ระบบการติดตาม คณะกรรมการมีความเห็นว่า
บริษัทมีการติดตามและปรับปรุงแผนการดำเนินธุรกิจอย่างสม่ำเสมอ
และมีการจัดตั้งฝ่ายตรวจสอบภายในเพื่อทำหน้าที่ตรวจสอบการดำเนินงานให้เป็นไปตามระเบียบปฏิบัติ
ข้อบังคับ และกฎหมายที่เกี่ยวข้อง อย่างสม่ำเสมอ
และมีการรายงานผลการตรวจสอบต่อคณะกรรมการตรวจสอบเป็นประจำรายไตรมาส

ทั้งนี้ จากการประเมินในหัวข้อทั้งหมด คณะกรรมการเห็นว่า
บริษัทมีระบบการควบคุมภายในเพียงพอแล้ว
(รายละเอียดเกี่ยวกับแบบประเมินความเพียงพอของระบบควบคุมภายใน ปรากฏตามเอกสารแนบ)

ปัจจุบัน บริษัทมีคณะกรรมการตรวจสอบครบทั้ง 3 ท่าน ซึ่งแต่งตั้งโดยที่ประชุมคณะกรรมการบริษัท
ครั้งที่ 4/2549 เมื่อวันที่ 6 พฤศจิกายน 2549 โดยมีผลตั้งแต่วันที่ 7 พฤศจิกายน 2549
เพื่อดูแลให้ระบบการควบคุมภายในเป็นไปตามข้อกำหนดของคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย โดยคณะกรรมการตรวจสอบจะประชุมอย่างน้อยปีละ 4 ครั้ง
และจัดทำรายงานความเห็นของคณะกรรมการตรวจสอบเพื่อให้คณะกรรมการบริษัทพิจารณาตามข้อกำหนดของตลาดหลักทรัพย์แห่งประเทศไทย